ΓΡΑΠΤΗ ΕΡΩΤΗΣΗ P-2372/98

υποβολή: Angela Kokkola (PSE) προς την Επιτροπή

(15 Ιουλίου 1998)

Θέμα: ΠΥΡΚΑΓΙΕΣ ΣΤΗΝ ΕΛΛΑΔΑ ΚΑΙ ΝΟΤΙΑ ΙΤΑΛΙΑ

Με δεδομένες τις σημαντικές καταστροφές που προκλήθηκαν, από τις τελευταίες πυρκαγιές στη Σικελία και στην Ελλάδα, αλλά και τις απρόβλεπτες οικολογικές συνέπειες που ακολουθούν τέτοιου είδους καταστροφές, ερωτάται η Επιτροπή:

1. Αν προτίθεται να παράσχει έκτακτη οικονομική ενίσχυση στις περιοχές που έχουν καταστραφεί, βάσει του Κανονισμού (Ε.Ο.Κ.) 4256/88(1).

2. Στα πλαίσια της επικουρικότητας μπορεί η Επιτροπή να μας πει πώς σκέπτεται τη δράση της για να αντιμετωπιστούν οι συνέπειες των καταστροφών που προκλήθηκαν από τις πυρκαγιές;

3. Έχει πρόθεση να αναθεωρήσει τη θέση της σ' ό,τι αφορά την πολιτική δασών και να προτείνει Κοινή Πολιτική για το θέμα αυτό;

4. Θα αντιμετώπιζε θετικά τη δημιουργία ενός Ευρωπαϊκού Κέντρου Έρευνας για την πρόληψη και την καταπολέμηση των δασικών πυρκαγιών στις Μεσογειακές χώρες της Ένωσης;

Απάντηση του κ. Fischler εξ ονόματος της Επιτροπής

(21 Σεπτεμβρίου 1998)

1. Η Επιτροπή δεν διαθέτει συμπληρωματικά χρηματοδοτικά μέσα δυνάμει του κανονισμού (ΕΟΚ) 4256/88, όσον αφορά το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) τμήμα Προσανατολισμού, ώστε να μπορεί να παρεμβαίνει στις πληγείσες περιοχές και σε ανασύσταση των δασών που καταστρέφονται από τις πυρκαγιές. Εντούτοις, με ένα αναπρογραμματισμό των ενεργειών εντός του κοινοτικού πλαισίου στήριξης, θα μπορούσε να χορηγηθούν πιστώσεις για ενέργειες επείγοντος χαρακτήρα μετά από πυρκαγιές.

2.-3. Η Επιτροπή εφιστά την προσοχή του Αξιότιμου Μέλους του Κοινοβουλίου στο γεγονός ότι η Κοινότητα ακολουθεί, από το 1986, μία πολιτική στον τομέα προστασίας των δασών και, συνεπώς, της πυροπροστασίας. Έτσι, με τον κανονισμό (ΕΟΚ) 2158/92 του Συμβουλίου της 23ης Ιουλίου 1992 σχετικά με την πυροπροστασία των δασών της Κοινότητας(2), ανανεώθηκε και ενισχύθηκε το πλαίσιο μίας τέτοιας πολιτικής. Με βάση την αρχή της επικουρικότητας, η πολιτική επέτρεψε να υποστηριχθούν οι προσπάθειες των κρατών μελών για την πυροπροστασία των δασών. Επίσης στο πλαίσιο της πολιτικής αυτής, το ήμισυ των ευρωπαϊκών δασών χαρακτηρίστηκε ως ζώνη κινδύνου από πυρκαγιές, για την οποία τα κράτη μέλη κατάρτισαν σχέδια για την πυροπροστασία των δασών. Κατά τη διάρκεια των ετών 1992 έως 1998 συμπεριλαμβανομένου, η Επιτροπή συμμετέσχε, στις ζώνες που χαρακτηρίζονται υψηλού κινδύνου, στη χρηματοδότηση 77 έργων πρόληψης στην Ελλάδα για συνολικό όγκο επενδύσεων 42 εκατ. ECU και σε 55 έργα με συνολικό όγκο επενδύσεων 34,8 εκατ. ECU στην Ιταλία. Σάυτά προστίθενται τα μέσα που προέρχονται από το ΕΓΤΠΕ - τμήμα προσανατολισμού, που διατέθηκαν για ενέργειες ανάπτυξης και προστασίας των δασών στο πλαίσιο των προγραμμάτων περιφερειακής και αγροτικής ανάπτυξης. Στο πλαίσιο της πρότασής της για κανονισμό σχετικά με τη στήριξη της αγροτικής ανάπτυξης(3) από το ΕΓΤΠΕ, η Επιτροπή πρότεινε και πάλι η πυροπροστασία των δασών καθώς και η ανασύσταση των δασών που καταστρέφονται από τις πυρκαγιές να μπορούν να συνεχίσουν να αποτελούν μέρος των προγραμμάτων αγροτικής ανάπτυξης που υποβάλλονται από τα κράτη μέλη.

Ωστόσο, είναι προφανές ότι η διαρκής μείωση, εκ μέρους των αρμόδιων για το προϋπολογισμό αρχών, των μέσων για την ειδική δράση που αφορά την προστασία των δασών (από 23,5 εκατ. ECU το 1996 σε 16 Ιουλίου 1998) ενδέχεται να θέσει σε κίνδυνο την αποτελεσματικότητα αυτής της δράσης.

Εξάλλου, χάρη σάυτή τη δράση κατέστη δυνατή η εφαρμογή του κοινοτικού συστήματος πληροφόρησης στον τομέα των δασικών πυρκαγιών. Το σύστημα αυτό επιτρέπει τώρα την ανάλυση άνω των 500.000 πυρκαγιών που εκδηλώθηκαν, μεταξύ του 1983 και 1996, σε συνολική έκταση 6 εκατ. εκταρίων. Χάρη σάυτό το σύστημα, διαθέτουμε σήμερα μία πολύ διεξοδική περιγραφή του φαινομένου των δασικών πυρκαγιών και των αιτιών τους, σε κοινοτικό, εθνικό και περιφερειακό επίπεδο, καθώς και ένα λειτουργικό όργανο παρακολούθησης και αξιολόγησης των σχεδίων προστασίας και του σχεδιασμού των μέτρων πρόληψης.

Η Επιτροπή προτίθεται, το αργότερο από το 2000, να αντικαταστάσει το σημερινό σύστημα χρηματοδότησης των έργων με ένα σύστημα χρηματοδότησης των προγραμμάτων. Το γεγονός αυτό θα επιτρέψει να δημιουργηθεί στενότερη σχέση μεταξύ των σχεδίων για την πυροπροστασία των δασών και της χρησιμοποίησης της κοινοτικής συνδρομής για ενέργειες σχετικές με μέτρα πρόληψης.

Η Επιτροπή εφιστά, εξάλλου, την προσοχή του Αξιότιμου Μέλους του Κοινοβουλίου στο γεγονός ότι καμία χρηματοδοτική συμβολή της Κοινότητας δεν μπορεί να χορηγηθεί σε δασικές ενέργειες που αφορούν περιοχές που έχουν χαρακτηριστεί ως ζώνες υψηλού κινδύνου, εάν δεν υπάρχει ένα σχέδιο πυροπροστασίας των δασών το οποίο να έχει διαβιβαστεί στην Επιτροπή. Η αρχή αυτή εγκρίθηκε πρόσφατα με την πρόταση για τη στήριξη της αγροτικής ανάπτυξης από το ΕΓΤΠΕ.

Η Επιτροπή είναι της γνώμης ότι με μία τέτοια δράση εξαντλείται το πολιτικό περιθώριο που παρέχεται στην Κοινότητα από τη Συνθήκη. Η χωροταξία καθώς και η δασική πολιτική εξακολουθούν να υπάγονται σε μεγάλο βαθμό στην αρμοδιότητα των κρατών μελών, όπως, για παράδειγμα, οι αλλαγές χρήσεων γης ή οι αποφάσεις αναδασώσεων μετά από πυρκαγιές.

Εξάλλου η Επιτροπή προετοιμάζει σήμερα μία πρόταση σχετικά με μία ευρωπαϊκή στρατηγική στον τομέα των δασών, με βάση ακριβείς συστάσεις που διατυπώνονται στην έκθεση Thomas για τη δασική πολιτική της Κοινότητας, η οποία εγκρίθηκε από το Κοινοβούλιο τον Ιανουάριο του 1997. Είναι προφανές ότι η πυροπροστασία των δασών θα διαδραματίσει σημαντικό ρόλο σε μία τέτοια στρατηγική.

4. Στο πλαίσιο των προγραμμάτων έρευνας και ανάπτυξης, η Επιτροπή συμμετέσχε και συνεχίζει να συμβάλλει στη χρηματοδότηση ενός σημαντικού αριθμού έργων στον τομέα της προστασίας των δασών από τις πυρκαγιές (Fuego, Inflame, Προμηθέας, κτλ.). Οι ενέργειες αυτές οι οποίες έδωσαν θετικά αποτελέσματα, θα συνεχίσουν να πραγματοποιούνται στο μέλλον και, για το λόγο αυτό, η Επιτροπή δεν θεωρεί ότι είναι δικαιολογημένη η δημιουργία ενός ευρωπαϊκού κέντρου έρευνας για την πρόληψη και την καταπολέμηση των δασικών πυρκαγιών στις μεσογειακές χώρες της Ένωσης.

(1) ΕΕ L 374 της 31.12.1988, σελ. 25.

(2) ΕΕ L 217 της 31.7.1992.

(3) ΕΕ C 170 της 4.6.1998.